****

**И Н Ф О Р М А Ц И Я ЗА Д Е Й Н О С Т Т А**

**на НЧ „Ахинора – 2006 год.“ през 2020 година**

*През 2020 год. целият свят бе обхванат от тежка пандемия. Това сложи отпечатък и върху читалищния живот. Въпреки това дейността на Нч „Ахинора-2006 г.“ бе богата и разнообразна. За съжаление, най-атрактивната проява – Четвъртият национален фолклорен събор „С мирис на теменуги“ не можа да се проведе, независимо че имаше голям интерес от цялата страна.*

**ЧЛЕНСКИ СЪСТАВ И ЧЛЕНСКИ ВНОС**

В началото на 2020 год. Нч „Ахинора-20006 г.“ наброяваше 113 членове – 97 действителни и 6 почетни. През годината отпаднаха 10: 4 починали /Киро Генчев, Минка Симеонова, Ганка Йовчева и Йовка Симеонова/, 4 по болест и старост /Мария Овчарова, Иван Маринов, Тотьо Георгиев, Пейчо Генчев/ и 2 поради неплатен членски внос /Недка Трифонова и Мария Стефанова/. Но бяха приети 8 нови членове /Петьо Желевски, Мария Христова, Тихомир Михайлов, Пейчо Генчев, Славея Генчева, Николай Неделчев, Николай Вътев и Росица Георгиева/. ***В края на 2020 год. читалището наброява 108 членове – 103 действителни и 5 почетни.*** Всички активно участват в читалищния живот.

**ЧИТАЛИЩЕН ПЕРСОНАЛ**

През 2020 год. Нч „Ахинора“ бе на ¾ субсидирана бройка. Това, като и липсата на материална база /при все, че в огромната читалищна сграда има празни стаи, които не се използват/, стана причина читалищният секретар Стефка Антонова да бъде назначена на граждански договор. Тя натрупа богат опит и все по-добре се справя със задълженията си. Изключителни са заслугите й за довеждане до край дейността по изграждане на войнишкия паметник, както и за неговото откриване.

**КЛУБОВЕТЕ**

***За съжаление, активна дейност извършва само дамски клуб „Ахинора“.*** ***Мъжете /доколкото ги има и са що-годе здрави/ се включват само в организираните читалищни прояви.*** Пандемията от Ковид 19 сложи отпечатък върху дейността на дамския клуб. Поради наложената карантина сбирките на клуба са значително по-малко от 2019 година – общо – 25-26. На тях отново се правеше преглед на печата, като се акцентираше най-вече на в. “Ахинора“, в. „Екзархантимовска светлина“, в. „Наше село“, в. „Народен лечител“, „Читалищен вестник“ и в. „Трета възраст“. ***Бяха представени книгите:*** „Стопанката на Господ“ – Розмари де Мео, „Добротата ще спаси света“ – Радка Гочева, „Хапче против стрес“ – Велислава Райдовска, Улица „Айнщайн“ – Явор Георгиев, разказите „Кръв от къртица“, „Гара „Метал“, „Писмо до Христо Ботев – Здравка Евтимова, „Сляпата Вайша“ – Георги Господинов, сборникът на литературен клуб „Орфей“ – Асеновград – „Някой докосна душата ми“, „Непознатият Яворов“ и др. ***По-особено протече Маратона на четенето.*** На дамите бяха раздавани напечатани разкази – Легенди за розата, Приказка за вековното българско дърво, Два бонбона и др., а те писмено споделяха впечатленията си. Децата от Сборна детска формация ***„Веселите яворовчета“ също се включиха дистанционно – чрез клипчета в социалната мрежа фейсбук.***

През 2020 год. отново ***бяха отбелязани бележити годишнини:*** на Ботев, Яворов, Алеко Константинов, Иван Вазов, Васил Левски, Хаджи Димитър, Елин Пелин, Димитър Димов, Димитър Талев и др. ***Бяха проведени патриотични, нравствени, здравни и развлекателни беседи.*** Най-много сбирки бяха посветени на тежката Ковид 19 пандемия / „Пандемиите в историята на човечеството“, „Коронавирусът – как да се предпазим“ и др./ ***Празничните сбирки*** по традиция бяха посветени на Трети март – националния празник на България , Деня на славянската писменост и българската култура, Деня на Съединението, Деня на независимостта и др.

***Весело и атрактивно протичат рождените, именните дни и юбилейните годишнини.*** Неизличими спомени у всички оставиха 70 годишните юбилеи на Танка Йовчева и Руска Иванова, както и 80 годишните юбилеи на Пенка Иванова, Кина Пеева и Мария Танева.

Родокраеведческата дейност отново бе насочена към допълване и оформяне на родословните дървета на яворовските родове изработени от о.з. полк. Вътю Марков и на издирване на новите яворовци и приобщаването им към живота в селото.

През 2020 год. ***дамите от клуб „Ахинора“ организираха дарителска кампания „Изплети и дари“.*** С дарената им прежда те изплетоха 70 чифта терлици и няколко шала. Успяха да увлекат в кампанията и други жени от селото. По време на Празника на селото ги представиха в изложба „Яворовските жени – сръчни и умятни“. Предстои да бъдат дарени на някой Дом.

Читалищното настоятелство благодари на дамите от клуба за всеодайната им и сърцата дейност.

**ХУДОЖЕСТВЕНИТЕ СЪСТАВИ**

И през 2020 год. лицето на Нч „Ахинора-2006 г.“ бе Фг „Ахинора“. В края на 2019 год. тя наброяваше 9 дами. Две от тях напуснаха: Нанка Василева – по здравословни причини, Руска Ганчева – в траур. Но в групата се включи значително по-младата и сладкогласна Недка Иванова. Така че в края на 2020 фолклорната група се състои от 8 дами. Надяваме се, че след подобряване здравето на Нанка Василева и отминаване траура на Руска Ганчева те да се завърнат в групата, а Дай Боже, да се включат и други.

Сложната епидемиологична обстановка наложи да се разредят репетициите на фолклорната група и не позволи пряко участие във фолклорни събори и фестивали. Но за сметка на това ФГ „Ахинора“ се включи в онлайн изданията на:

* 12-ти **Европейски** шампионат по фолклор „EURO FOLK 2020” и бе отличена с Диплома за участие и Диплома Лауреат – втора степен;
* 29-ти **Международен** фестивал на изкуствата „Утринна звезда“, бе класирана на второ място и наградена с Диплома и Приз;
* 28-ми **Национален** събор за автентичен фолклор „От извора“ – с. Труд 2020 г. и й бе присъден Диплом за отлично представяне;
* 10-ти **Световен** шампионат по фолклор „WORLD FOLK“ 2020 и получи Диплома за участие и Диплома Лауреат – трета степен;
* **Национален** фестивал на кешкека и народните умение – Радилово 2020, заедно с групата за художествено слово, народни обичаи и ритуали представи ритуала „Пребулване“ и бе отличена с Грамота за участие и приз;
* **Национален** конкурс за снимка на народна носия, организиран от Нч „Пробуда 1928“ – с. Кралево, обл. Търговище –получи Грамота за участие;
* **Международен** кулинарен конкурс към 13-тия фолклорен фестивал „От Дунав до Балкана“ – гр. Борово, общ. Русе – включихме се с три кулинарни рецепти на дами от читалището и бяхме отличени с грамота за участие;
* 5-ти Традиционен фестивал „Стойно Черногорски – с. Бузовград, обл. Стара Загора – Първо място и златен медал.
* През 2020 год. Нч „Ахинора-2006 г.“ бе избрано за финалист в конкурс „Агора“ и бе наградено със Сертификат, Плакет и парична награда.
* Нч „Ахинора-2006 г.“ взе участие и в **световния** фото конкурс на WIKI COMMONS с 30 снимки, отразяващи читалищната дейност, свързана с опазването и популяризирането на българския фолклор и традиции – получи официална дигитална картичка с благодарност.
* Фотоконкурс „Adriana Robert“
* От Игнажден до Коледа – грамота за участие

След обявяване на резултатите от Европейския и Световния шампионат по фолклор бяха проведени виртуални срещи с представители на участвалите художествени състави. На тези срещи Нч „Ахинора“ бе достойно представено от читалищния секретар Стефка Антонова.

***На местно ниво*** Фг „Ахинора“ се представи на: Бабинденското тържество, на Трифонзарезанското тържество, на Трети март, когато се включи за втора поредна година в инициативата „Пробуждане с хоро“, на Осмомартенското тържество, на юбилейните годишнини на Танка Йовчева, Руска Иванова, Кина Пеева, Пенка Иванова, Мария Танева и др, на празника на село Яворово. ***Дължим благодарност на дамите от фолклорната група и на г-жа Нанка Василева за отделеното време за репетиции и участие, за проявеното старание и отговорност, за спечелените от тях отличия и награди. От сърце им желаем крепко здраве, за да ни радват с още много успехи.***

Липсата на мъже затруднява дейността по възстановка на народни обичаи и ритуали. Но дамите от Групата за художествено слово се изявяват на всички читалищни празници.

Пандемията сложи отпечатък и върху дейността на Сборна детска формация „Веселите яворовчета“ – не позволи да се поведе традиционният детски празник. Децата се включиха онлайн в маратона на четенето и със съчинения в рубриката „Децата разказват“ на в. „Ахинора“ /Никол Димитрова, Велислав Славов, Пресияна Павлова, Иван Койчев, Даниела Иванова, Александра Недялкова, Тодор Иванов/. На церемонията по откриването на войнишкия паметник Велислав Славов вдъхновено изпълни Батевата балада „Хаджи Димитър“ и развълнува всички присъстващи.

Значими прояви има Групата за традиционни и съвременни кулинарни изделия. На осмомартенското тържество дамите спретнаха удивителна кулинарна изложба. Танка Тодорова, Марийка Колева и Нанка Василева се включиха във Фолклорния фестивал „От Дунава до Балкана“ с три кулинарни изделия: Питка „Слънце“, Трицветен кекс и Баница „Розички“, и бяха отличени с грамоти.

**ПРАЗНИЦИТЕ НА НЧ „АХИНОРА-2006 Г.“**

И през 2020 год. Нч „Ахинора“ проведе повечето от празниците, станали традиционни.

* Бабинденски традиции – да ги помним и да ги предаваме;
* Вино, любов и поезия – среща с поета, художник, реставратор и талантлив изпълнител на своите стихове Кирил Божинов от гр. София;
* Чудни притчи за жените – осмомартенско тържество;
* България е в сърцата ни – участие в инициативата „Пробуждане с хоро“;
* Празник на селото:
* Участие в църковния празник: Света литургия с петохлебие и Петковденски курбан;
* Откриване на войнишкия паметник – Нч „Ахинора“ осъществи цялата организация на тържеството;
* Изложба „Яворовските жени – сръчни и умятни“, съвместно с Нч „Пробуда 1925“;
* Традиционно празнично хоро – ФГ „Ахинора“ поздрави присъстващите с две весели песни от богатия си репертоар.

***Поради пандемичната обстановка не можаха да се проведат заплануваните в за 2020 год. екскурзии.*** Тя бе причина и за ограничените контакти със сродни клубове и читалища.

**ПАМЕТНИ ПРОЯВИ НА НЧ „АХИНОРА-2006 Г. ПРЕЗ 2020 ГОД.**

* Участие в инициативата „Пробуждане с хоро“;
* Тържеството за откриване на войнишкия паметник; цялата организация /покани, писма, ленти, покривало, благоустрояване на пространството, венци, всички необходимо за панихидата, осигуряване и заплащане на озвучител, фотограф и оператор/ бе свършена от Нч „Ахинора“;
* Кампанията „Изплети и дари“ и изложбата „Сръчни и умятни“;
* Участието на художествените състави във фолклорните фестивали, събори, конкурси и завоюваните награди и отличия.

***Нч „Ахинора-2006 г.“ достойно представя село Яворово, община и област Стара Загора.***

**ИНФОРМАЦИОННО ОБСЛУЖВАНЕ НА НАСЕЛЕНИЕТО И ИЗДАТЕЛСКА ДЕЙНОСТ**

***И през 2020 год. информационното обслужване на населението се осъществяваше най-вече чрез читалищния вестник „Ахинора“. Отново бяха издадени 6 броя.*** В няколко поредни броя поместихме изследването „Цветята в българските народни песни“. На страниците му представихме няколко нови книги: „Непознатият Яворов“, „Господарката на Господ“ – Розмари де Мео, Улица „Айнщайн“ – Явор Георгиев, „Добротата ще спаси света“ – Радка Гочева, „Хапче против стрес“ – Велислава Райдовска. Поместихме и няколко разказа: „Сляпата Вайша“ – Георги Господинов, „Кръв от къртица“ – Здравка Евтимова, „Квартален Биг Брадър“ – Василка Дойчева, „За любовта няма възраст“ – Велислава Райдовска. Представихме стихотворения за Ковид 19 от Кирил Божинов, Елена Славкова и Цвета Михайлова и Заветите на Майка Тереза. В рубриката „Децата разказват“ гостуваха: Даниела Иванова, Велислав Славов, Пресияна Павлова, Иван Койчев, Тодор Иванов и Александра Недялкова. Поместихме допълнените и красиво оформени родословни дървета на няколко рода: Дянкови, Рашковски, Мишови. Представихме новите яворовци Деница Колева, Йордан Иванов, Георги и Юлиана Ангелови. Разказахме какво се случва в селото и в читалището. Информирахме читателите за организираните празници, за участията във фолклорните фестивали и събори, за получените отличия и награди. Поместихме кореспонденции от сродни клубове и читалища: Силистра, Кънчево, Екзарх Антимово. Запознахме ги с някои думи от говора на старите яворовци, с интересни хобита, с развитието на почти 4 годишната сага с войнишкия паметник, предоставихме информация за ядливите цветя и цветове, както и рецепти за кулинарни изделия с тях. Поместихме информация за празничния концерт на даровитата Дарина Славчева, на който Нч „Ахинора“ й поднесе цветя и поздравителен адрес. Поздравителен адрес бе изпратен и на именитата народна певица Стайка Гьокова – по повод 90 годишния й юбилей. Паддържат се и другите рубрики: „Похвално“, „Добрата новина“, „Благодарност за нашите дарители“.

***Вестникът се списва на доброволни начала и се отпечатва с помощта на дарители.*** ***От 2017 год. отпечатването му се подпомага от Община Стара Загора, за което сърдечно благодарим.***

Читалището се абонира за „Читалищен вестник“ и в. „Народен лечител“. Редовно получаваме и обсъждаме вестниците „ Наше село“ – с. Кънчево и „Екзархантимовска светлина“ – с. Екзарх Антимово. Благодарим за сп. “Птици в нощта“, което ни изпраща община Стара Загора.

По-обрана бе издателската дейност на читалището. Освен издадените 6 броя на в. „Ахинора“ бяха красиво оформени в размер А-3, ламинирани и изложени на Празника на селото 23 – те допълнени родословни дървета. В същия размер бяха направени и 32 цветни фотоса, отразяващи читалищния живот. Допълнени с още броеве, те ще бъдат изложени през 2021 год, когато НЧ „Ахинора-2006 г“ ще отбележи своя 15 годишен юбилей.

**ПУБЛИКАЦИИ В ПЕРИОДИЧНИЯ ПЕЧАТ**

Читалищен вестник – 6 публикации

В. Трета възраст – 3 публикации

В. Национална бизнес поща – 1 публикация

В. Над 55 – 2 публикации

В. Минаха години – 1 публикация

В. Старозагорски новини – 1 публикация

В. Телеграф – 1 публикация

В. Монитор – 1 публикация

Радио Стара Загора – 1 интервю

Публикации в социалната мрежа Facebook - 188 публикации

Клипове качени в канала ни в YouTube – 27 клипа

**ТРУДОВИ ИНИЦИАТИВИ**

Ахинорите редовно почистваха основно клуба на пенсионера, който се ползва от двете читалища. Само и единствено те се погрижиха за почистване и облагородяване на пространството около войнишкия паметник, както и за засаждането на цветята. За пример в това отношение е Пенка Симеонова.

Всички прояви на Нч „Ахинора-2006 г.“ са отразени в Летописната книга, в рубриката „Читалищен живот“ на в. „Ахинора“, в социалните мрежи, а някои – в общинския, регионалния и националния печат.

**ФИНАНСИРАНЕ**

През отчетния период средствата за обезпечаване на читалищната дейност се набираха от държавната субсидия, от членския внос, от общинския бюджет и от дарения:

1. От държавната субсидия – 8830,00 лв.
2. От членски внос – 206,00 лв.
3. От дарения – 706,00 лв.

----------------------------------

**ОБЩО: 9742,00 лв.**

Освен пари Нч „Ахинора-20006 г.“ получи като дарение още: 54 книги /от които 3 с автограф и 2 закупени „Стопанката на Господ“ и „Алманах на българските традиции“/ и 28 броя грамофонни плочи.

Всички дарители получиха свидетелства за дарение. Но прави впечатление, че все по-малко хора даряват.

***Читалищното настоятелство на Нч „Ахинора-2006г.“ благодари на всички членове на читалището за активното им участие в читалищната дейност. Пожелава на тях и техните семейства здраве и благополучие през новата 2021 година!***

**Читалищно настоятелство на Нч „Ахинора-2006 г.“:**

Пенка Иванова ..........................................

Зоя Иванова ..........................................

Васил Василев ..........................................

Добри Иванов ..........................................

Марийка Колева ..........................................